Първанов напуснал властта, защото не успял да си осигури влияние в КС през Борисов - Mediapool.bg
Първанов напуснал властта, защото не успял да си осигури влияние в КС през Борисов
12:02 | 17 май 2016 | 0 коментара
АБВ излезе от управлението, защото Първанов не успя да уговори Бойко Борисов да прокара тълкувателно решение на Конституционния съд, което да му позволи трети президентски мандат. Това коментира във вторник бившият заместник-председател на ДПС Осман Октай.
Октай е четири мандата депутат от ДПС, докато през 2001 година Ахмед Доган го отстранява от ръководството на партията. През последните 15 години е търсен от някои медии като политически анализатор, който предлага неофициална информация от управляващите кръгове.
"Абсолютно е вярна информацията, че излизането на Георги Първанов от управлението и изтеглянето на техните кадри по този драматичен начин е станало, когато той е получил категоричен отказ от страна на Бойко Борисов и ръководството на ГЕРБ, че те не биха се намесили с влияние в Конституционния съд (КС)", обясни Октай пред Нова телевизия.
По думите му Георги Първанов от шест-седем месеца търси възможност как да се кандидатира отново за президент. За тази цел са търсени контакти с конституционни съдии и Бойко Борисов, за да се подготви почвата за едно питане до КС дали трети мандат за Първанов би бил конституционно издържан. Октай обясни, че питането не е пуснато, защото няма как това да се случи преди да бъде осигурена подкрепата на достатъчен брой конституционни съдии.
"Имало е контакти между хора на Бойко Борисов и хора на Георги Първанов, (за да се провери) е ли е възможно с някакво тяхно влияние и контакти с членове на КС евентуално да се пристъпи към това питане до съда", каза бившият кадър на ДПС. Според него Първанов вече се е отказал от идеята си и поради това е казал, че би станал президент единствено в президентска република.
Октай прогнозира, че кандидатът на АБВ ще е Ивайло Калфин. "Голямата мечта на Георги Първанов е със своя кандидат (Ивайло Калфин) е да излезе втори и да принуди БСП да го подкрепи", каза той.
"Тези президентски избори ще предопределят политическото структуриране в страната в следващите поне 10 години. Сега ситуацията е твърде аналогична с 2001 година, когато НДСВ спечели изборите", допълни Октай.
По думите му всички, включително задкулисието, ще играят ва банк срещу кандидата на ГЕРБ, както преди 15 години играха срещу Петър Стоянов.
"Много е важно кой ще изиграе ролята на Богомил Бонев. Той вече се е появил, подготвил се е, а я има и групата, която ще го подкрепи... тя (групата) е около тези истории с референдумите (на Слави Трифонов-б.р.)...", каза Октай.
Пред Нова телевизия членът на БСП Антон Кутев прогнозира, че описаните от Осман Октай инженерни игрички вляво няма да се случат.
"Аз си мисля, че кандидатът за президент трябва да бъде външен и за БСП и за АБВ, ако изобщо се говори за общ кандидат. И двете партии не са достатъчно силни, за да спечелят президентските избори. И Първанов, и Калфин, са абсолютно неизбираеми и ако бъдат издигнати, това означава, че се пробва удар под пояса за БСП, за да се отмъкнат някакви леви гласове, за да се даде шанс за кандидата на ГЕРБ. Собствен кандидат на АБВ ще е насочен срещу левицата, срещу БСП и в полза на ГЕРБ", каза Кутев.
РБ пред избор дали да играят сами или с ГЕРБ за президент
Калфин предупреди БСП, че шансовете за общ кандидат-президент намаляват
Първанов пожела да е президент в президентска република
Първанов със задача към АБВ да спечели президентските избори
Р. Петков анонсира Първанов за президент и прогнозира "бягство" на Борисов към същия пост
Даниел Митов: Когато една държава на североизток се разболее, Първанов започва да киха